Entinen ulkoministeri, kansanedustaja Erkki Tuomioja (sd.) matkusti Moskovaan tänään torstaina kaksipäiväiselle yllätysvierailulle, josta eduskunta tiedotti toimittajille vasta matkan jo alettua.

Eduskuntatiedotus lähetti torstaina aamulla tiedotteen, jonka mukaan Erkki Tuomiojalla on kaksipäiväisen matkansa aikana ohjelmassa muun muassa tapaaminen Venäjän ulkoministerin Sergei Lavrovin kanssa.

Lisäksi Tuomiojan kerrotaan tapaavan duuman kulttuuriasiainvaliokunnan puheenjohtajan Zagura Rakhmatullinan, duuman jäsenen Grigori Ledkovin sekä muita duuman jäseniä. Tiedotteessa mainitaan myös, että Tuomioja on Pohjoismaiden neuvoston (PN) Venäjä-raportoija ja hän on myös PN:n puheenjohtajiston jäsen.

Ilta-Sanomat tavoitti Tuomiojan puhelimitse Moskovasta, jonne hänen koneensa oli juuri laskeutunut.

Teidän Moskovan-matkastanne tuli tiedote vasta tänä aamuna. Onko matka varmistunut vasta äskettäin vai miksi tiedotetaan näin myöhään?

– En minä tiedä, eduskuntatiedotus hoitaa tämän. Olen täällä Pohjoismaiden neuvoston Venäjä-raportoijana, Tuomioja kertoi.

Euroopan unionin Venäjä-pakotteisiin liittyvät korkean tason tapaamisrajoitukset eivät koske Tuomiojaa tavallisen kansanedustajan asemassa. Ulkoasianministeriöstä kerrottiin IS:lle, että Tuomioja oli kuitenkin informoinut ministeriötä etukäteen matkastaan ja sen ohjelmasta.

Tapaatte matkanne aikana myös Venäjän ulkoministerin Sergei Lavrovin. EU:n tapaamisrajoitukset eivät koske kansanedustajia, mutta oliko Lavrovin tapaaminen sellainen asia, josta piti sopia jotenkin etukäteen?

– Ei. Tämä (Lavrovin tapaaminen) ei ole enää tätä Pohjoismaiden neuvoston osuutta, mutta vanha kollega pyysi tapaamista ja hän sen järjesti, Tuomioja sanoi.

Lavrovin tapaaminen on Tuomiojan ohjelmassa perjantaina iltapäivällä Suomen aikaa. Lisäksi Tuomioja tapaa Moskovassa venäläisiä historioitsijoita, mikä liittyy hänen aloitteestaan perustetun Historioitsijat ilman rajoja Suomessa -yhdistyksen toimintaan ja toukokuulle Helsinkiin suunnitellun verkostoitumiskonferenssin järjestelyihin.

Miksi Tuomiojan matkasta tiedotettiin vasta tänään torstaina, eduskunnan kansainvälisten asiain sihteeri Mika Laaksonen?

– Odotimme ohjelman tapaamisten lopullista vahvistumista, Laaksonen vastasi.

Myöhäinen tiedotteen lähettäminen johtaa käytännössä siihen, että Moskovan-vierailusta mahdollisesti kiinnostuneiden suomalaistoimittajien olisi käytännössä enää mahdotonta päästä paikalle. Tuomiojan mukaan matkan aikana ei ole myöskään tarkoitus järjestää mitään tiedotustilaisuutta.